14 yoshli Shamsiddin Vohidov shaxmat bo‘yicha jahon chempioni bo‘ldi

O‘zbekistonlik Shamsiddin Vohidov Gretsiyada tashkil etilgan shaxmat bo‘yicha 8 yoshdan 18 yoshgacha bo‘lgan sportchilar o‘rtasidagi jahon chempionatida g‘olib chiqdi. Bu haqda “Olamsport” xabar bermoqda.

14 yoshli o‘smirlar guruhida qatnashgan Shamsiddin Vohidov 11 imkoniyatdan 9 ochko jamg‘arib, o‘z yosh toifasida jahon chempioniga aylandi. U so‘nggi 11-turda oq donalarda o‘zi singari 8 ochko jamg‘arib turgan rossiyalik Timur Faxrutdinovni mag‘lubiyatga uchratdi.
Jahon chempionatida O‘zbekistondan jami 15 nafar shaxmatchi ishtirok etgan bo‘lib, Vohidovdan keyingi eng yaxshi natijani 12 yoshli shaxmatchilar orasida 11 imkoniyatdan 8,5 ochko to‘plagan Nodirbek Abdusattorov qayd etdi.
“Agar Nodirbek kecha so‘nggi turda hindistonlik Sarin Nixalni mag‘lubiyatga uchratganida, u ham Shamsiddin singari jahon chempioniga aylanardi”, — deb yozadi “Olamsport”.
O‘zbekistonning boshqa vakillari — Islombek Sindarov 8 yoshlilar guruhida 8 ochko bilan 5-o‘rinni egalladi, Javohir Sindarov 10 yoshlilar orasida 8 ochko bilan 8-pog‘ona bilan cheklandi. Ketma-ket mag‘lubiyatga uchragan Bahora Abdusattorova esa 6 ochko bilan 28-o‘rin bilan kifoyalandi.
Jahon chempionati yakunida O‘zbekiston terma jamoasi bitta oltin medal bilan umumjamoa hisobida Ozarbayjon, Gretsiya va Germaniya terma jamoalari bilan birga 4—7-o‘rinlarni bo‘lishib oldi. 5ta oltin, 3ta kumush, shuncha bronza medali jamg‘argan Hindiston terma jamoasi kutilganidek birinchi bo‘ldi.
Ma’lumot uchun, jahon chempionatida 122 davlatdan 1600 nafardan ziyod shaxmatchilar o‘z imkoniyatlarini sinovdan o‘tkazdi.